
	Targed 1
Adolygu dull aralleirio yn y Rhestr Gyfeirnodi – gweler t. 16 Harvard Cymraeg 2023 pdf.
	Defnyddio Canllawiau Cyfeirnodi Harvard wrth gyfeirnodi o fewn yr aseiniad ac ysgrifennu’r rhestr.
	Trwy gydol yr aseiniad.

	Targed 2
Prawf-ddarllen y gwaith yn hollol drwyadl cyn cyflwyno gan ffocysu ar dreigliadau a strwythur brawddegau.  Gellid cysylltu paragraffau yn well mewn mannau hefyd a bydd y Banc Brawddegau Academaidd   yn gymorth gyda hy
	Ymgyfarwyddo gyda’r Banc Brawddegau Academaidd, sicrhau i ddarllen dros fy ngwaith a defnyddio cysill.
	Ceir enghreifftiau amrywiol trwy gydol yr aseiniad. Ceir enghraifft penodol ar dudalen 16 gyda’r frawddeg  ‘mae hwn yn fater pwysig ar gyfer ymchwil yn y dyfodol.’

	Targed 3
Defnyddio bwlch llinell 1.5 wrth gyflwyno i hwyluso darllen i’r darllennydd.
	Sicrhau i osod y bwlch llinell fel 1.5.
	Gweler trwy gydol yr aseiniad.










Adfyfyriwch yn feirniadol ar eich cynnydd wrth gynllunio, paratoi ac addysgu gwersi sy’n ymgorffori egwyddorion pedagogaidd penodol (Dylid cymryd y dystiolaeth hon o’ch Pasbort Dysgu Proffesiynol – PDP). Dylid nodi hyd at 3 o’r egwyddorion pedagogaidd hyn fel maes ar gyfer datblygu a chyfiawnhau camau nesaf eich datblygiad.
















RHAN 1




	Safon Addysgeg
	Asesu ar gyfer Dysgu

	Beth wnaethoch chi a pham?
	Defnyddiais sawl strategaeth asesu ar gyfer dysgu yn fy ngwersi er mwyn monitro dealltwriaeth y disgyblion o’r gwaith yn gyson. Er enghraifft cymerais bob cyfle i rannu a thrafod y meini prawf llwyddiant gyda fy nisgyblion mewn amrywiaeth o wersi gan gynnwys Mathemateg, Iaith a Gwyddoniaeth. Ond, y ffordd fwyaf dylanwadol credaf y defnyddiais y strategaeth hon yw wrth gyflwyno heriau newydd y tymor o dan y thema Cwpan 
y Byd. Gan ddilyn traddodiad fy mentor dosbarth o greu, rhannu a thrafod meini prawf pob her gyda’r disgyblion, gwnes i'r un peth. Roedd gan y dosbarth man penodol ar gyfer pob her wahanol gan gynnwys ynys ymchwilio, lolfa lythrennedd, gorsaf wyddoniaeth, cwtsh cysur a llawer mwy. Ac felly gosodais y meini prawf wedi ei brintio yn glir i bawb gweld ym mhob adran ac es i o gwmpas pob adran wrth gyflwyno’r 
heriau a siarad trwy bob meini prawf gan ganiatáu i’r disgyblion ofyn unrhyw gwestiynau os oeddent yn ansicr. Hoffaf ychwanegu y sicrheais eu bod yn hygyrch i’r disgyblion o ran eu hysgrifennu mewn iaith sy’n ddealladwy ond hefyd er mwyn iddynt allu cyfeirio yn ôl atynt i’w hatgoffa o’r gofynion neu wirio beth sydd ar ôl i wneud. 
Roedd cwestiynu hefyd yn rhan allweddol o’r broses o rannu a gwneud defnydd o’r meini prawf. Gan taw heriau oedd y gweithgareddau, roedd y gwaith yn seiliedig ar ddysgu blaenorol ac felly wrth gyflwyno pob tasg gofynnais i’r disgyblion adalw dysgu blaenorol er mwyn esbonio i mi beth oedd y dasg yn gofyn amdano. Er enghraifft ar gyfer y dasg Iaith roedd angen trefnu darnau o erthygl papur newydd ac felly holais y disgyblion am yr hyn dysgwyd o wersi’r wythnos flaenorol am y strwythur gan dderbyn cyfiawnhad o’u dealltwriaeth. Rhaid hefyd cydnabod nad oedd cwestiynu ond yn rhywbeth gwnes i ar ddechrau’r gwersi, roedd yn rhan gyson o’r broses gwirio dealltwriaeth. Pob hyn a hyn roeddwn yn stopio’r wers i sicrhau roedd pawb ar dasg a gofyn i rai unigolion rhannu rhywbeth roeddent wedi dysgu neu i esbonio beth oeddent wedi cyflawni’n barod yn ogystal â holi ar ddiwedd y wers pa elfennau o’r meini prawf llwyddiant oeddent wedi cyflawni a sut

	Beth rydych chi wedi’i ddysgu?
	Un peth dysgais wrth ddarparu meini prawf oedd y dylanwad gafodd hyn ar y disgyblion is mewn gallu. Sylweddolais leihad yn yr angen i ddarparu mwy o gefnogaeth iddyn nhw oherwydd roedd y meini prawf yn ddigon eglur iddyn nhw ddeall beth oedd yn ofynnol ohonynt a pha gamau oedd angen cymryd i gyflawni hynny. Ar ben hyn, gwelais arwyddocâd mewn sicrhau cwestiynu o’r meini prawf ar ddiwedd y wers er mwyn hybu sgiliau adfyfyrio disgyblion a oedd felly’n werthfawr i mi weld eu lefel o ddealltwriaeth wrth symud ymlaen. Yn ogystal, roedd y cwestiynu ar ddechrau’r wers yn ffordd o sicrhau bod y disgyblion yn barod i fynd ati i gyflawni’r tasgau’n annibynnol ac felly dysgais pa mor bwysig yw gwneud hynny.

	Beth nesaf?
	Cydnabyddaf fod dal lle i mi ddatblygu o fewn fy ngallu i ddefnyddio strategaethau asesu ar gyfer dysgu yn effeithiol, megis trwy sicrhau fy mod wastad yn cyfeirio yn ôl at y meini prawf ar ddiwedd y wers. Er gwnes i hyn yn yr enghraifft uchod, o dro i dro rydw i weithiau’n rhedeg allan o amser i fynd yn ôl ati, er fy mod yn deall pa mor bwysig yw ei wneud. Ac felly wrth symud ymlaen anelaf i gydnabod yr ail-ymweld gyda’r meini prawf yr un mor bwysig ag elfennau arall o fy ngwersi. Ar ben hyn, hoffaf gymryd mwy o gyfleoedd i greu meini prawf ar y cyd gyda disgyblion gan nad yw’n rhywbeth teimlaf yr wyf wedi gwneud digon. Gobeithiaf trwy wneud hyn y gallaf ddylanwadu hyd yn oed yn fwy ar allu’r disgyblion i’w ddefnyddio fel arweiniad i weithio’n annibynnol am iddo alluogi mwy o ystyriaeth ganddyn nhw o beth sydd angen gwneud i fod yn llwyddiannus mewn tasg. Hynny yw, trwy osod y cyfrifoldeb arnyn nhw maent yn gwneud mwy na gwrando a darllen, mae angen iddynt wir ddeall gofynion y dasg i allu esbonio sut i lwyddo ynddi.



	Templed Profiad Proffesiynol 2:
	Amrywio strategaethau addysgu a dysgu i gyfoethogi profiadau disgyblion

	Safon Addysgeg
	Defnyddio repertoire eang o ddulliau addysgu

	Beth wnaethoch chi a pham?
	Yn ystod fy holl brofiadau PAP rwyf wedi ymgeisio i ddarparu amrywiaeth o gyfleoedd i fy nisgyblion trwy gyflwyno gwersi mewn ffyrdd gwahanol a defnyddio dulliau addysgu ac asesu amrywiol. Ceir un enghraifft o'r heriau a gweithgareddau cynlluniais o dan y thema Cwpan y Byd pêl-droed a oedd yn cynnig tasgau a gweithgareddau amrywiol i'r disgyblion gyflawni. Roedd cynnwys y tasgau yn cwrdd â phob maes dysgu a phrofiad mewn rhyw ffordd gyda defnydd o adnoddau gwahanol megis gliniaduron, iPads a chlai, gofyn i'r disgyblion weithio'n annibynnol o'r athro naill ai'n unigol neu mewn pâr ac i ddarllen ac ymgyfarwyddo gyda'r meini prawf llwyddiant ar gyfer pob her ar ddechrau a diwedd tasg. Ar ben hyn, er mwyn cyflwyno'r heriau defnyddiais lun fel sbardun i hybu trafodaeth am yr hyn maent yn gwybod y barod am Gwpan y Byd a chyd-destun Cymru yn benodol. Hefyd yn gysylltiedig gyda'r thema hon oedd gwers ymarfer corff cynhaliais ble roedd grŵp o fechgyn yn gyfrifol am gynllunio ac arwain ymarferion pêl-droed gwahanol yn ogystal â grŵp arall o ddisgyblion yn cynllunio ac arwain y cynhesiad. Adeiladodd hyn ar sesiwn llais y disgybl cynhaliais yn holi'r disgyblion am weithgareddau hoffent wneud yn gysylltiedig gyda'r Cwpan y Byd pêl-droed oedd yn cael ei gynnal yn Qatar. Ar ddiwedd y wers, gofynnwyd i'r disgyblion hunanasesu eu hun a'u cyfoedion trwy rannu'r elfennau mwynhawyd o'r wers, beth aeth yn dda a beth allent wedi gwneud yn well.

	Beth rydych chi wedi’i ddysgu?
	Dysgais sawl peth wrth ymdrechu i amrywio’r technegau dysgu defnyddiaf yn fy ngwersi. Yn benodol cefais y profiad o weld sut bod modd darparu amrywiaeth o ffyrdd gwahanol o ddysgu mewn un gwers, gan ddeilio rhwng y fath o gefnogaeth darparaf i’r disgyblion a’r adnoddau defnyddiaf. I ymhelaethu, dysgais os bwriadir i ddisgyblion weithio’n hollol annibynnol o’r athro mae modd i hwn weithio’n dda os sicrheir i ddarparu digonedd o adnoddau cefnogol iddynt, gan gynnwys meini prawf llwyddiant manwl neu esboniadau a chyfieithiad o unrhyw dermau heriol.  Yn yr un modd, roedd cael y disgyblion i arwain gwers yn ffordd arall o hybu annibyniaeth dysgwyr a sut mae modd ei ddefnyddio fel ffordd o asesu eu dealltwriaeth nhw yn ogystal a disgyblion eraill trwy ddarparu’r cyfle iddynt asesu eu cyfoedion. 

	Beth nesaf?
	Rwy’n awyddus i barhau i amrywio’r technegau addysgu defnyddiaf o ddydd i ddydd er mwyn parhau i weld y buddion rwy’n gwybod sy’n dod allan o’i wneud. Ond yn ogystal â hyn, bwriadaf i dreialu strategaethau newydd trwy ymchwilio ar y we neu gan ddefnyddio gwefan ‘Tanio’r Ddraig’ y brifysgol sy’n cynnwys amrywiaeth o gemau gwahanol i hybu’r iaith Gymraeg. Anelaf i gymryd ysbrydoliaeth o’r syniadau hyn ac addasu nhw i raddau pe bai angen i gwrdd â mwy o feysydd dysgu a phrofiad. Gobeithiaf y bydd hyn yn fy nghaniatáu i gyflwyno elfen mwy hwyl i fy ngwersi ble all disgyblion ddysgu trwy chwarae a chael hwyl gan hefyd cydnabod y bydd modd amrywio’r gemau trwy’r amser achos yr amrywiaeth eang o syniadau sydd ar gael





	Templed Profiad Proffesiynol 3
	Darparu profiadau realistig i gynyddu arwyddocâd gwersi

	Safon Addysgeg
	Cyd-destunau dilys bywyd go iawn 

	Beth wnaethoch chi a pham?
	Wrth geisio darparu profiadau bywyd go iawn i’r disgyblion es ati i ystyried sut bod modd cynyddu cymhelliant i ddysgu trwy gysylltu gwersi gyda’u diddordebau. Gan fod y rhanfwyaf o ddisgyblion yn y dosbarth yn frwdfrydig iawn am bêl-droed, cynlluniais wers ble roedd gofyn i’r disgyblion ddefnyddio eu dealltwriaeth am fathau gwahanol o onglau trwy dderbyn pas o bartner ar ongl wahanol. Hynny yw, roedd un partner yn sefyll yno a gweiddi enw ongl megis ‘llinell syth’ ac roedd angen i’r disgybl arall redeg 180°/hanner ffordd o gwmpas y partner. Cynlluniais y wers hon er mwyn darparu’r cyfle i’r disgyblion weld sut oedd eu dysgu yn berthnasol i fywyd pob dydd. Er nid oes gofyn i bêl droedwyr wybod y fath o onglau penodol maent yn pasio at, roedd yn ffordd i weld a dysgu yn weithredol trwy brofiad.

	Beth rydych chi wedi’i ddysgu?
	Wrth weld y disgyblion yn cymryd rhan yn y gweithgaredd a ofynnodd am gysylltu onglau a phêl-droed, gwelais wir frwdfrydedd ynddynt i symud o gwmpas a derbyn pasys o wahanol safleoedd gan brofi i mi eu dealltwriaeth o onglau gwahanol trwy nid yn unig ymateb i gwestiynu eu partner ond hefyd eu bod yn gallu meddwl am sut i gwestiynu. Yn ogystal, gwelais newid mewn ymddygiad y disgyblion oedd yn dueddol o ddangos diffyg ymdrech mewn gwersi o fewn yr ystafell dosbarth, gyda phob un unigolyn yn cymryd rhan yn y gweithgaredd am ei fod yn rhywbeth oedd yn cyfuno dysgu gyda rhywbeth oedd o ddiddordeb iddynt. Ar sail hyn felly dysgais arwyddocâd darparu cyfleoedd i ddisgyblion gymhwyso gwybodaeth dysgwyd o fewn yr ystafell ddosbarth mewn amgylchedd gwahanol mwy gweithredol. Hefyd deallaf yn well sut fath o brofiadau sy’n gallu cael eu hystyried fel rhai dilys a bywyd go iawn. Er nad yw galw enwau o onglau gwahanol yn rhywbeth mae angen i bêl-droedwyr gwneud wrth chwarae, roedd y wers yn gyfle iddynt ddeall sut mae onglau yn bresennol yn ystod rhannau gwahanol  o fywyd pob dydd.

	Beth nesaf?
	Yn sicr wrth symud ymlaen hoffaf ddarparu mwy o gyfleoedd i ddisgyblion ddysgu trwy brofiadau realistig yn hytrach na’r ffordd o ddysgu traddodiadol sy’n gofyn am waith i fod lawr ar bapur. Er y deallaf bwysigrwydd ymarfer y sgil o ysgrifennu a chofnodi i ymarfer sgil a phrofi dealltwriaeth, rwy’n frwdfrydig i sicrhau mwy o gyfleoedd i hefyd arddangos eu dealltwriaeth mewn amgylchedd gwahanol a mwy dilys. Yn gysylltiedig gyda hwn felly, bwriadaf i gynllunio gweithgareddau o fewn pob maes dysgu a phrofiad sy’n cynnig y cyfleoedd hyn. Er enghraifft roedd y gweithgaredd hwn yn cysylltu gyda Mathemateg a rhifedd, Ieithoedd, Llythrennedd a Chyfathrebu ac Iechyd a Lles ; ac felly mae lle i gynllunio gweithgareddau o fewn Y Dyniaethau megis dysgu o brofiad sut mae crefyddau a gwledydd gwahanol yn byw megis yng nghyd-destun bwydydd a dillad gwahanol neu ffordd o addoli a dathlu.





	Templed Profiad Proffesiynol 4
	Cymryd pob cyfle i ddarparu cyfleoedd trawsgwricwlaidd

	Safon Addysgeg
	Themâu traws-gwricwlaidd

	Beth wnaethoch chi a pham?
	Wrth gynllunio gwersi, sicrheais i ystyried sut i gynnwys amrywiaeth o agweddau trawsgwricwlaidd er mwyn sicrhau roedd fy ngwersi yn cyd-fynd gyda gofynion Cwricwlwm i Gymru o sicrhau bod sgiliau trawsgwricwlaidd yn cael eu datblygu ar draws ‘pob maes y cwricwlwm’ (Llywodraeth Cymru, 2022). I ddarparu enghraifft benodol, ar gyfer fy nosbarth Blwyddyn 6, cynlluniais bob her ar gyfer eu thema newydd ar Gwpan y Byd pêl-droed gyda 10 adran wahanol i gyd yn cwrdd ag amrywiaeth o Feysydd dysgu a sgiliau trawsgwricwlaidd. Er enghraifft roedd her yr orsaf wyddoniaeth o ddadansoddi cyfraddau curiad y galon chwaraewyr gwahanol yn gofyn am ddefnyddio sgiliau o fewn y Fframwaith Llythrennedd a Rhifedd wrth ddarllen ac ateb cwestiynau’n ysgrifenedig a dehongli rhifau a chreu graff ; yn ogystal â’r Maes Dysgu a Phrofiad (MDPh) Gwyddoniaeth a Thechnoleg trwy ddefnyddio gwybodaeth a dealltwriaeth am guriad y galon. Yn yr un modd, roedd her yr ‘ynys ymchwilio’ yn gofyn am sgiliau o fewn y Fframwaith Cymhwysedd Digidol, Llythrennedd a’r MDPh Y Dyniaethau am iddo osod y dasg o ymchwilio mewn i wledydd gwahanol ar y we a chyflwyno’r wybodaeth mewn ffordd briodol. O hyn felly ceir tystiolaeth o sut ddarparais nid yn unig tasgau oedd yn cwrdd â phob MDPh a fframweithiau trawsgwricwlaidd ond hefyd sut oedd y tasgau unigol yn cysylltu gyda mwy nag un ohonynt.

	Beth rydych chi wedi’i ddysgu?
	Trwy ymdrechu’n gyson i gynllunio gwersi a thasgau trawsgwricwlaidd i ddisgyblion, rwyf wedi gweld sut mae modd cymryd pob cyfle posib i atgyfnerthu dysgu blaenorol a’i gyfuno mewn cyd-destunau newydd. Yn ogystal, wrth ystyried yr hyn cydnabyddai Neuenhaus et al (2013) mae ymdrechu i ddarparu cyfleoedd trawsgwricwlaidd i ddisgyblion yn cynyddu eu cymhelliant i ddysgu oherwydd teimlir fod llai o waith o’u blaenau achos y ddealltwriaeth flaenorol sydd ganddynt. Ar sail hyn felly, deallaf arwyddocâd darparu gwersi trawsgwricwlaidd fel ymgais i hybu parodrwydd disgyblion i ddysgu.

	Beth nesaf?
	Wrth i Barnes (2015) drafod pwysigrwydd dysgu trawsgwricwlaidd, cydnabyddai sut caiff profiadau dysgu sy’n  berthnasol i fywydau disgyblion effaith arwyddocaol ar faint maent yn dysgu. Er enghraifft trafodai’r ymchwil gan Hicks (2006) a ddatganodd bod gan bobl ifanc ddiddordeb a gofidion am achosion byd-eang megis cynaliadwyedd, tlodi, rhyfel a thrychinebau naturiol yn ogystal â thechnoleg newydd. Wrth ystyried hyn felly, yn y dyfodol anelaf i fanteisio ar bob cyfle i nid yn unig cynnig profiadau trawsgwricwlaidd i ddisgyblion, ond cyfoethogi’r profiadau hyn trwy eu gwneud yn fwy arwyddocaol yn eu llygaid nhw.
Yn ogystal, er ymdrechais i wneud gwersi trawsgwricwlaidd yn ystod PAP1 gyda’r cyfnod dysgu sylfaen, teimlaf fod fy nealltwriaeth o sut i’w wneud yn well wedi gwella. Er enghraifft cynhaliais un wers ymarfer corff o fewn y MDPh Iechyd a Lles a adeiladodd ar wers flaenorol am fwyd iachus ac aniachus yn ogystal â chyfuno sgiliau’r MDPh Ieithoedd, Llythrennedd a Chyfathrebu trwy hybu’r defnydd o sgiliau gwrando ac esbonio. Er hyn, wrth edrych yn ôl, teimlaf y gallaf wedi cyfoethogi’r profiad hyn hyd yn oed yn fwy trwy gyflwyno elfen o’r MDPh Mathemateg a Rhifedd i mewn iddo. Yn syml, gallaf wedi gofyn i’r disgyblion adeiladu ar eu sgiliau cyfri a oedd yn ganolbwynt i rai o’u gwersi mathemateg dros yr wythnosau blaenorol. Ac felly, pe bai’r cyfle yn codi, anelaf i weithio ar y gallu i gynnig gwersi trawsgwricwlaidd i ddisgyblion y cyfnod dysgu sylfaen.

We each look on the world, its objects, patterns and experiences, with different eyes. Cross-curricular learning recognises these multiple viewpoints and seeks to build more knowledgeable, lasting and transferable understandings of the world around us.
(Barnes, 2015, t.261)

Cyflea’r dyfyniad uchod beth yn union yw dysgu trawsgwricwlaidd a’r arwyddocâd a ddaw o ddarparu profiadau sy’n cyfrannu at ddatblygu dealltwriaeth disgyblion o’r byd o’u cwmpas. Bydd cynnwys yr aseiniad hwn yn edrych yn fanylach mewn i’r ddwy egwyddor o addysgu trawsgwricwlaidd a chreu cyd-destunau dilys a ddaw o’r deuddeg egwyddor addysgegol a ddatganai beth sy’n gwneud addysgu a dysgu da (Llywodraeth Cymru, 2023). Wrth wneud hyn, bwriadaf i dynnu ar fy mhrofiad i fel darpar athrawes a safbwyntiau ymysg llenyddiaeth amrywiol er mwyn amlinellu’r hyn allaf wneud i ddatblygu fy ymarfer fel athrawes, yn benodol trwy ddatblygu’r safon SAC Hyrwyddo dysgu, Addysgeg a’r llinynau ‘Themâu trawsgwricwlaidd a ‘Chyd-destunau bywyd go iawn, dilys’. I ymhelaethu, wrth ddefnyddio llenyddiaeth i arddangos barn ddadleuol, byddaf hefyd yn cyfeirio at y dystiolaeth o fewn y Pasbort Dysgu Proffesiynol (PDP) (gweler rhan 1) i arddangos sut yr wyf wedi ymgorffori’r ddwy egwyddor o fewn fy ngwersi.  Fel cydnabyddai Brookfield (2017, t. 62), un o’r safbwyntiau pwysicaf i ystyried wrth adfyfyrio fel athro yw profiadau eich disgyblion, er mwyn gallu selio eich dewisiadau ar yr hyn sydd orau i’w datblygiad a’u dysgu nhw. Ac felly elfen fawr sydd wedi dylanwadu ar fy newis o’r ddwy egwyddor benodol yw fy mrwdfrydedd i ystyried sut allaf ddatblygu fy nefnydd ohonynt er budd fy nisgyblion.					I gyfeirio unwaith eto at y dyfyniad uchod, dylanwadodd hynny hefyd ar fy newis i drafod y ddwy egwyddor hyn yn benodol, am iddo gydnabod y cysylltiad sydd rhwng darparu gwersi trawsgwricwlaidd a chyfleoedd i ddisgyblion gymhwyso dysgu at brofiadau bywyd pob dydd. Yn ogystal â hyn, wrth ymchwilio mewn i ddysgu trawsgwricwlaidd, pwysleisia Rowley a Cooper (2009, t.14) yr angen i ddarparu cyfleoedd i ddisgyblion cymhwyso dysgu at brofiadau ystyrol sy’n galluogi iddynt weld eu hunain fel dysgwyr gydol oes. Hynny yw, awgrymir trwy gynllunio gwersi trawsgwricwlaidd sy’n gysylltiedig gyda chyd-destunau bywyd go iawn caniateir disgyblion i gydnabod perthnasedd i’r sgiliau a gwybodaeth dysgir. Ac felly wrth ystyried hyn, cynyddai fy niddordeb i edrych ar nid yn unig arwyddocâd y ddau agwedd yn unigol ar ddysgu ac addysgu, ond hefyd sut maent yn cyd-fynd yn dda efo’i gilydd.	Datganai Barnes (2015) taw dull trawsgwricwlaidd o addysgu yw pan gysyllta athrawon pynciau gwahanol gan gyfuno sgiliau, disgyblaethau a gwybodaeth i alluogi disgyblion i wneud cysylltiadau rhwng eu dysgu. I ategu at hyn, cydnabyddai Harrish et al (2012) y gallu i greu’r cysylltiadau hyn fel elfen hanfodol o’r dull gan fod dysgu yn dibynnu ar y gallu i gysylltu dysgu a phrofiadau blaenorol gyda rhai newydd. Er hyn, wrth drafod dysgu trawsgwricwlaidd, cydnabyddai Kerry (2015, t.5) y ddadl gonfensiynol sydd gan rai addysgwyr sy’n gwrthwynebu dysgu o’r fath. Credir y caiff gwybodaeth ei ddosbarthu mewn i rannau gwahanol a elwir yn bynciau gan fod ffyrdd gwahanol o feddwl, ffurfio gwybodaeth a gweithredoedd yn benodol i gynnwys pob pwnc penodol. Trwy ddal y cred hon, awgrymir anallu i ddysgu trawsgwricwlaidd i fod yn bosib gan fod gormod o wahaniaethau rhwng y pynciau amrywiol, neu yng nghyd-destun Cwricwlwm i Gymru (2021), y Meysydd dysgu a phrofiad (MDPh) (Llywodraeth Cymru, 2024). Yn amlwg felly, bodolai safbwyntiau gwrthgyferbyniol am y defnydd o ddysgu trawsgwricwlaidd. Serch hynny, wrth drafod Cwricwlwm i Gymru (2021), rhaid cydnabod y pwyslais rhoddir ar addysgu trawsgwricwlaidd yn y canllawiau darparir i sefydliadau addysg ar gyfer cynllunio eu cwricwlwm. Gorfodir i sgiliau llythrennedd, rhifedd a chymhwysedd digidol gael eu cynnwys gan bob sefydliad addysg gan amlygu felly cefnogaeth gref at addysgu trawsgwricwlaidd yn gysylltiedig gyda’r tri sgil penodol hynny (Llywodraeth Cymru, 2020).	I drafod y Fframwaith Cymhwysedd Digidol mewn mwy o fanylder, cydnabyddai Javorský a Horváth (2014) y rôl chwaraeai addysg mewn paratoi disgyblion am fyd sydd wastad yn newid, gan dalu sylw penodol at gefnogi datblygiad o sgiliau digidol tu fewn a thu allan i amgylcheddau addysg. Yn yr un modd, cydnabyddai Ilomäki et al (2016) taw cymhwysedd digidol yw’r sgiliau cyffredinol ac angenrheidiol sydd angen ar y dinesydd cyffredin i allu dysgu a gweithredu o fewn cymdeithas ble mae technoleg yn chwarae rhan ganolog i fywyd pob dydd. Awgrymir felly'r angenrheidrwydd sydd o ddarparu addysg drawsgwricwlaidd wrth ystyried cynnwys y Fframwaith Cymhwysedd Digidol fel un o’r sgiliau trawsgwricwlaidd hanfodol yn ogystal â chreu cyd-destunau dilys fel ffordd o baratoi disgyblion am y byd tu allan i addysg (Llywodraeth Cymru, 2022). Ceir cefnogaeth bellach i hyn, gyda Beckmann (2009) yn datgan cyfrifoldeb arall ar ysgolion i roi trosolwg clir o beth yw realiti bywyd pob dydd trwy greu cysylltiadau rhwng agweddau pynciau gwahanol. Ymhelaethir trwy gydnabod bod realiti yn holistig ac felly trwy addysgu trawsgwricwlaidd gellir darparu profiadau dilys i ddisgyblion.											Yn ogystal â’r uchod, wrth drafod y sgiliau trawsgwricwlaidd hanfodol o fewn y cwricwlwm, amlygai Llywodraeth Cymru (2021) bod y Fframweithiau’n addas i bob dysgwr gyda sgil i bob unigolyn, gan bwysleisio felly pwysigrwydd sicrhau addysg drawsgwricwlaidd a ystyriai anghenion unigolion. Yn debyg, cydnabyddai Morton a Dyer (2022) sut ddaw gwahaniaethu mewn i addysgu trawsgwricwlaidd trwy bwysleisio’r angen i athrawon teilwra gwersi a gweithgareddau i gyd-fynd gyda’r amrywiaeth o alluoedd a diwylliannau ceir ymysg disgyblion. Yn yr un modd, mynega Duffy (2013, t. 56) y darpara themâu trawsgwricwlaidd sy’n cysylltu gydag agweddau fel hunaniaeth a pherthyn neu hawliau dynol a gwahaniaeth amgylchedd dysgu mwy cyfoethog a naturiol. Ychwanegir trwy nodi hefyd ei fod yn sicrhau addysg amlddiwylliannol fel elfen naturiol a chyson i amgylchedd addysgol plant yn hytrach na rhywbeth dynodir awr neu ddau'r wythnos i drafod. Gan ystyried hyn felly, awgrymir y buddion a ddaw o addysgu trawsgwricwlaidd ar gyfer amrywiaeth o anghenion gwahanol sydd gan blant. I ychwanegu, gellir ystyried yr hyn argymhellodd Brentnall (2017) am yr angen i addysg yng Nghymru am hanes pobl du a lleiafrifol ethnig i fod yn fwy positif yn ogystal â chynyddu faint caiff eu haddysgu er mwyn cynyddu bodlonrwydd disgyblion o’r grwpiau hyn yn benodol i ddysgu. Darpara hyn cefnogaeth bellach at ddysgu trawsgwricwlaidd sy’n gweithredu mewn ffordd gyfiawn a chynrychioladol o bob diwylliant dysgwyr.			 Yn dweud hynny, wrth ystyried canfyddiadau ymchwil Parker, Heywood a Jolley (2012) ac Avramides et al (2015),  gwelir taw un pryder am addysgu trawsgwricwlaidd ymysg athrawon oedd y gall gwahaniaethu fod yn her, gan hefyd tynnu sylw at yr angen i athrawon feddiannu dealltwriaeth gref o bynciau gwahanol i allu addysgu gwersi trawsgwricwlaidd yn gywir ac effeithiol. Yn gysylltiedig, pwysleisia Aslan (2016) yr angen i athrawon sicrhau dealltwriaeth am ddiwylliannau eu disgyblion trwy fynychu gweithdai gwahanol er mwyn sicrhau eu bod yn deall yr effaith caiff eu cefndiroedd diwylliannol-gymdeithasol ar eu dealltwriaeth. Hynny yw felly, er amlygai’r llenyddiaeth y manteision o addysgu trawsgwricwlaidd yn gysylltiedig gyda sicrhau addysg gynrychioladol, awgrymir yr angen am fwy o gefnogaeth ar athrawon i weithredu hyn mor effeithiol â phosib.				Cydnabyddai Hili a Schembri (2022) hefyd bod anfanteision o addysgu trawsgwricwlaidd ond gan fynegi y daw llawer o’r dadleuon ymysg lenyddiaeth o ofidion gan athrawon a rhieni yn hytrach na beirniadaeth am y dull ei hunain. Er enghraifft wrth gasglu barn am y dull, darganfyddodd Greenwood (2013) bod gofidion y bysai pynciau yn colli eu gwahanolrwydd neu eu cynnwys yn cael eu gwanedu wrth i athrawon geisio gorfodi gormod o wybodaeth mewn i un wers. Er hyn, rhaid cydnabod nad yw hyrwyddwyr y dull yn ceisio datgan bod angen gwaredu’r ffordd rydym yn gwahaniaethu gwybodaeth mewn i bynciau, maent yn ceisio hyrwyddo meddylfryd sy’n fwy agored ymysg plant am y cysylltiadau sydd rhwng yr hyn maent yn dysgu amdano (Hayes, 2010 ; Rose, 2003). Ychwanegai Byrne a Brodie (2011, t. 1) at hyn trwy gydnabod bod dysgu trawsgwricwlaidd yn ceisio osgoi disgyblion yn creu rhwystrau artiffisial rhwng MDPh, gan olygu diffyg defnydd o’u sgiliau i’w llawn botensial. Ategir trwy ddweud bod bywyd pob dydd yn gofyn am ddefnyddio sgiliau o bynciau gwahanol a’r gallu i ddefnyddio sgiliau dysgwyd mewn amgylcheddau gwahanol. Ac felly awgrymir yr angen am ddysgu trawsgwricwlaidd fel ffordd o baratoi disgyblion am fywyd pob dydd a’u dyfodol, gan ddarparu peth cefnogaeth at yr ail egwyddor dan sylw hefyd.		I ychwanegu at hyn, ceir cydnabyddiaeth gan Estyn (2018) o arfer effeithiol o fewn dosbarth Blwyddyn 6 a weithredodd mewn ffordd debyg o ran cysylltu addysgu trawsgwricwlaidd gyda chyd-destunau dilys. Trwy fuddsoddi mewn i orsaf dywydd electronig, llwyddwyd i gynllunio tasgau trawsgwricwlaidd yng nghyd-destun bywyd go iawn, gan weld datblygiad cadarnhaol mewn sgiliau siarad, ysgrifennu a digidol eu disgyblion. Ac felly o hyn derbynnir tystiolaeth o effeithiolrwydd cynnwys y ddau agwedd mewn addysgu effeithiol ar gyfer dosbarth cyfnod allweddol 2. Ac i ategu, ceir hefyd cydnabyddiaeth arall gan Estyn (2018a) o fewn dosbarth blwyddyn 2 ble crëwyd pentref llawn pethau go iawn i’r disgyblion gyflawni amrywiaeth o dasgau gwahanol a oedd yn datblygu’r tri sgil trawsgwricwlaidd. Cydnabyddir unwaith eto effaith cadarnhaol ar sgiliau siarad, ysgrifennu, digidol yn ogystal â rhesymu rhifol gan ddarparu cefnogaeth bellach o arwyddocâd cynnwys cyfleoedd trawsgwricwlaidd yng nghyd-destun bywyd go iawn ar gyfer y Cyfnod Dysgu Sylfaen. 		Wrth drafod yr arwyddocad o ddarparu profiadau dilys i blant er mwyn hybu dysgu a datblygiad, gellir ystyried theori datblygiad gwybyddol Vygotsky (1978) a phwysleisiai rôl rhyngweithiadau gyda’r byd a diwylliant (Verenikina, 2010). Fel cydnabyddai Hedges (2012), edrychodd Vygotsky ar gysyniadau a phrofiadau pob dydd fel elfennau arwyddocaol mewn datblygiad plant, gan ychwanegu sut gall plant defnyddio cysyniadau blaenorol mewn cyd-destunau newydd a gwahanol i hybu dysgu. Gellir ystyried hyn felly fel agwedd cefnogol tuag at yr egwyddor am iddo amlygu arwyddocad profiadau bywyd pob dydd tuag at ddatblygiad. Er hyn, rhaid cydnabod nid hwn yw’r unig theori o fewn y maes o ddatblygiad gwybyddol, gyda Lourenco (2012) yn cydnabod theori Piaget (1964) fel theori sy’n haeddu’r un faint o gydnabyddiaeth. Wrth gymharu’r ddwy theori, amlinellai’r prif wahaniaeth rhwng y ddau, gyda Piaget yn dynodi datblygiad fel rhywbeth unigol o gymharu â Vygotsky yn rhoi pwyslais ar ryngweithiadau cymdeithasol a phrofiadau. Yng nghyd-destun Cwricwlwm i Gymru (2021) felly, gellir creu cysylltiad rhwng theori Piaget ac egwyddor addysgegol arall sy’n hybu i ddysgwyr gymryd cyfrifoldeb dros eu dysgu gan hybu datblygiad annibynnol (Llywodraeth Cymru, 2023). Ac fel mynegai Huang (2021), mae defnyddio’r ddwy theori gyda’i gilydd yn darparu cyfleoedd diddiwedd i gefnogi datblygiad plant, gan gyd-fynd gyda’r hyn mynegai Llywodraeth Cymru (2023) o ofyn am gynlluniau cwricwlwm i gynnwys pob un o’r deuddeg egwyddor addysgegol. Hynny yw felly, awgrymir arwyddocâd o ymgorffori’r egwyddor o greu cyd-destunau dilys mewn i wersi a chynlluniau os defnyddir ar y cyd gydag egwyddorion addysgegol arall. 											Ar y llaw arall, bodolai peth feirniadaeth ymysg llenyddiaeth amrywiol megis dadleua Filloy a Sutherland (1996) bod modd gosod gwaith mathemateg yn ormodol mewn cyd-destun bywyd go iawn gan arwain at ddysgu dull sy’n rhy wahanol i’r hyn defnyddir o fewn mathemateg. Hynny yw felly, awgrymir weithiau taw dysgu’r dull yn ddu a gwyn yw’r ffordd fwyaf dilys a realistig o ddysgu elfennau’r byd mathemateg. Yn yr un modd, cydnabyddai Gainsburg (2008) diffyg cysylltiad gwersi rhai athrawon i fywyd pob dydd o ganlyniad i ddiffyg amser neu ddiffyg gallu i ffeindio cysylltiad rhwng yr hyn maent yn addysgu. Atgyferntha hyn felly'r safbwynt sy’n awgrymu nid cysylltu gwersi at fywyd pob dydd sydd y dewis fwyaf effeithiol wrth gynllunio ac addysgu bob tro. Wrth gadw’r sylw ar wersi mathemateg, cydnabyddai Greer (1997) bod plant yn dueddol o osgoi defnyddio agwedd realistig wrth ddatrys problemau mathemategol gan na welent unrhyw gysylltiad rhwng bywyd pob dydd a‘r pwnc. O ganlyniad, rhwystrir eu hunain rhag darganfod yr ateb cywir yn ogystal â pheidio defnyddio eu sgiliau mathemategol i’w lawn botensial yn ystod bywyd pob dydd. Ategai Doruk (2016) at hyn trwy nodi y dylai athrawon felly defnyddio problemau mathemategol sy’n adlewyrchu cyd-destun dilys a realistig i osgoi hyn rhag digwydd, gan ddarparu agwedd cefnogol o’r egwyddor dan sylw. 								Ceir llenyddiaeth sy’n hollol frwdfrydig o greu’r cysylltiadau at gyd-destunau dilys wrth iddynt fynegi taw’r gwersi mwyaf llwyddiannus yw’r rhai sy’n cysylltu at rywbeth mae gan y disgyblion diddordeb mewn am iddo gynyddu cymhelliant trwy hybu ymgysylltiad â’r pwnc (McQuiggan, 2017 ; Hiebert et al, 1997). Yn yr un modd, mynegai Wearmouth a Lindley (2021, t.171) pwysigrwydd darparu cyfleoedd i ddisgyblion ddysgu mewn cyd-destunau dilys er mwyn datblygu sgiliau ymholi o fewn gwyddoniaeth, daearyddiaeth a hanes, yn ogystal â datblygu unigolion mewn ffordd gyfannol, yn benodol o ganlyniad i ysgolion goedwig. I ychwanegu at hyn, cydnabyddai Cudworth a Lumber (2021) y cynnydd mewn poblogrwydd ysgolion goedwig dros y blynyddoedd diwethaf achos y teimlad bod angen mwy o brofiadau tu allan gyda’r byd naturiol ar blant. Datganir bod darparu cyfleoedd o’r fath yr un mor bwysig â datblygiad academaidd yn ogystal â chydnabod yr effeithiau cadarnhaol caiff ar iechyd a lles plant. Er hyn, rhaid tynnu sylw at y ffaith mynegir yr angen am fwy o ymchwil a thystiolaeth i gadarnhau eu canfyddiadau gan awgrymu diffyg dibyniaeth hollol yn yr hyn datganir. Ar y llaw arall, gellir darparu mwy o gefnogaeth i’w dadl trwy gyfeirio at ganfyddiadau ymchwil Blackham, Cocks a Bunce (2023) sy’n drychweddu canfyddiadau Cudworth a Lumber (2021) gydag effeithiau cadarnhaol ar ddatblygiad emosiynol yn ogystal â chymdeithasol a gwybyddol. Trwy gydnabod y dadleuon hyn felly derbynnir cefnogaeth at y defnydd o gyd-destunau dilys mewn ysgolion, yn benodol rhai mewn amgylcheddau naturiol y tu allan (Knight, 2011). Atgyfnertha Blackwell (2015) dadl debyg, gan hefyd cydnabod yr elfen drawsgwricwlaidd sydd i ysgolion goedwig, gan fynegi presenoldeb mathemateg a llenyddiaeth y mhob sesiwn. Darpara hyn felly cefnogaeth at y ddwy egwyddor dan sylw gan unwaith eto profi sut mae’r ddau yn gallu cael eu defnyddio gyda’i gilydd yn effeithiol.								Fel gellir gweld yn rhan 1 cynllunies wers o gwmpas thema Cwpan y Byd pêl-droed ble darparais amrywiaeth eang o heriau gwahanol i’r disgyblion a oedd yn cwrdd ag amrywiaeth o MDPh a sgiliau trawsgwricwlaidd. Wrth ystyried y drafodaeth am lenyddiaeth amrywiol uchod, gellir cydnabod y cysylltiad rhwng gwneud hyn â gofynion Cwricwlwm i Gymru (2021) ble gorfodir i ymarferwyr cynnwys yr agweddau hyn o fewn eu gwersi (Llywodraeth Cymru, 2021a). Ar ben hyn, ceir cefnogaeth gan Barnes (2015) a Harrish et al (2012) y galluoga gwers o’r fath y cyfle i ddisgyblion wneud cysylltiadau rhwng eu dysgu gan ddefnyddio dealltwriaeth o wersi blaenorol. Serch hynny, fel mynegir uchod, ceir gofidion ymysg athrawon bod dysgu trawsgwricwlaidd yn gallu arwain at golled mewn gwybodaeth hanfodol o bynciau gwahanol gan awgrymu felly posibilrwydd y gall hyn wedi digwydd o fewn y wers hon (Hayes, 2010 ; Rose, 2003 ; Greenwood, 2003). Ond hoffaf ategu i hynny, gan ddefnyddio barn Byrne a Brodie (2011, t. 1) i gefnogi, bod gwersi trawsgwricwlaidd yn ceisio dysgu disgyblion i beidio gweld rhwystrau rhwng eu gallu i ddefnyddio sgiliau o bynciau gwahanol ar yr un pryd er mwyn darparu profiadau sy’n eu paratoi am sut bysent yn defnyddio eu sgiliau ym mywyd pob dydd. Wrth symud ymlaen felly, byddaf yn parhau i ymdrechu i gynnwys elfennau trawsgwricwlaidd yn fy ngwersi ond gan gadw mewn cof y posibilrwydd o orfodi gormod ar unwaith i’r disgyblion gan felly cwtogi ar effeithiolrwydd fy ymarfer fel athrawes (Greenwood, 2003). 								Gellir hefyd cydnabod presenoldeb sgiliau’r Fframwaith Cymhwysedd Digidol o fewn y wers drawsgwricwlaidd a’i gysylltu gyda’r llenyddiaeth trafodwyd uchod gan Javorský a Horváth (2014) ac Ilomäki et al (2016) am arwyddocâd datblygu’r sgiliau hyn i baratoi disgyblion am fywyd mewn cymdeithas ble chwaraeai technoleg rôl annatod. Gwelir felly, er taw ffocws trafodaeth y wers dan sylw yw sgiliau trawsgwricwlaidd, ceir hefyd elfen o gyd-destun dilys ynddi hefyd. Yn yr un modd, ceir elfen drawsgwricwlaidd i’r wers hefyd am iddo ofyn i’r disgyblion gymhwyso sgiliau mathemateg wrth chwarae pêl-droed tu allan gan olygu cysylltiad at y MDPh Iechyd a Lles (Llywodraeth Cymru, 2024). Ac wrth ystyried canfyddiadau ymchwil Rowley a Cooper (2009, t.14) a’r hyn cydnabyddai Estyn (2018) ac Estyn (2018a) fel arferion effeithiol, ceir cefnogaeth at y ffordd hon o gynllunio ac addysgu. Er hyn, gellir cydnabod fy niffyg defnydd a thrafodaeth o wersi trawsgwricwlaidd mewn cyd-destunau dilys ar gyfer disgyblion Dysgu Sylfaen. Ac felly wrth geisio cynyddu effeithiolrwydd fy ymarfer, anelaf i barhau i gynllunio gwersi o’r fath gan hefyd ymestyn eu defnydd gyda dosbarthiadau Dysgu Sylfaen er mwyn gwella fy nealltwriaeth fel athrawes o sut mae disgyblion o bob oedran yn prosesu gwybodaeth wrth ddysgu (Danielson, 2007). 						I ymhelaethu ar y wers, gwelais wir fwynhad gan y disgyblion yn ystod gwersi’r thema hon, yn benodol oherwydd diddordeb mawr ran fwyaf o’r dosbarth mewn pêl-droed. Yn wir felly, fel mynegai McQuiggan, (2017) a Hiebert et al (1997), roedd darparu gwers o fewn cyd-destun o ddiddordeb i ddisgyblion wedi cynyddu eu cymhelliant i ddysgu gan gynyddu felly effeithiolrwydd y wers. Yn ogystal â hyn, ceir cefnogaeth gan theori Vygotsky i’r wers wrth ystyried sut galluogodd i’r disgyblion ddefnyddio dysgu blaenorol am onglau mewn cyd-destun newydd a dilys i ymestyn eu dysgu a dealltwriaeth (Hedges, 2012). Fodd bynnag, i gydnabod eto'r hyn nodai Huang (2021), cynyddai effeithiolrwydd y theori os defnyddir yn unol gyda theori Piaget o hybu annibyniaeth ymysg dysgwyr gan felly darparu lle i ddatblygu’r wers a fy ymarfer ymhellach. Yn ogystal, wrth fynd ymlaen gyda fy ymarfer, bwriadaf i gadw ystyriaeth tuag at ddadl Filoy a Sutherland (1996) bod posibilrwydd o orfodi gwersi’n ormodol mewn i gyd-destunau dilys gan arwain at golled o’r datblygiad o’r sgiliau sylfaenol sydd weithiau’n gofyn am ffyrdd symlach o’u dysgu. Hynny yw felly, anelaf i fabwysiadu agwedd adfyfyriol wrth gynllunio profiadau mewn cyd-destunau dilys er mwyn sicrhau bod gwerth i’r hyn darparaf i’r disgyblion.  												Nid oes modd anwybyddu’r drafodaeth uchod am yr hyn darpara gwersi ysgolion goedwig i ddisgyblion, gydag ymchwil Blackham, Cocks a Bunce (2023) yn amlygu’r effeithiau cadarnhaol caiff at ddatblygiad plant. Gan ystyried y buddion hyn, wrth symud ymlaen yn fy ymarfer bysai darparu gwersi o fewn cyd-destunau dilys ysgolion goedwig yn ffordd o gyfoethogi fy ymarfer. Ar ben hyn, bysai darparu gwersi o’r fath hefyd yn ychwanegu ffordd arall o ddarparu gwersi trawsgwricwlaidd i fy nisgyblion (Blackwell, 2015). Yn amlwg nid oes modd anwybyddu bod dal lle i fwy o ymchwil cael ei wneud i gynyddu dilysrwydd yr honiadau hyn, ac felly mae hwn yn fater pwysig ar gyfer ymchwil yn y dyfodol. Ond gan ystyried y dystiolaeth bresennol, amlygir arwyddocâd cynnwys gwersi o’r fath yn fy ymarfer i gefnogi fy nghynnydd fel athrawes. 										Wrth ddod at gasgliad terfynol felly, anelaf yn sicr i barhau a threialu technegau newydd yn fy ymarfer fel athrawes er mwyn gwneud defnydd o’r buddion amlygai llenyddiaeth amrywiol o addysgu trawsgwricwlaidd a chreu cyd-destunau dilys. Hoffaf hefyd cydnabod sut ychwanega’r addawon hyn ymgysylltiad fy ymarfer gyda llinynnau sydd tu hwnt i’r rhai nodwyd ar ddechrau’r aseiniad. Er enghraifft ceir datblygiad o fewn y safon SAC Arloesi a’r llinyn ‘Datblygu technegau newydd’ a ‘Chynnig arbenigedd’  wrth i mi ehangu fy nefnydd o’r ddwy egwyddor bedagogaidd gan felly cynyddu’r hyn allaf argymell i eraill defnyddio (Llywodraeth Cymru, 2019).

